กลุ่มคนรักนก นำนกแก้วซันคอนัวร์-มาคอว์ ฝึกบิน สร้างสีสัน ความสุขคนเมืองยะลา
กลุ่มคนรักนก นำนกแก้วซันคอนัวร์-มาคอว์ ฝึกบิน สร้างสีสัน ความสุขคนเมืองยะลา
 
ที่ลานดินกว้างที่ถนนปะจูรง เขตเทศบาลนครยะลา กลายมาเป็นแหล่งรวมตัวของกลุ่มคนรักนก ที่ชื่นชอบการเลี้ยงนกแก้วซันคอนัวร์ นกแก้วมาคอว์ นกเลิฟเบิร์ด นกแก้วกรีนชีค คอนัวร์ โดยช่วงเย็นของทุกวัน ก็จะขี่รถจักรยานยนต์ รถยนต์ นำนกที่เลี้ยงไว้ ใส่กรงมากันคนละตัวสองตัว หรือมากกว่านั้น เพื่อร่วมกันฝึกบินและให้ผู้คนได้มาชื่นชมความสวยงามของนก โดยมีกลุ่มรุ่นพี่ สมาชิกนกบินอิสระ จังหวัดยะลา คอยให้คำแนะนำในการเลี้ยงและฝึกนกบินให้กับบรรดากลุ่มคนรักนกรุ่นใหม่

สำหรับกลุ่มคนรักนกจะมีทั้งคนเลี้ยงนกรุ่นใหม่ ที่จะมาชวนกันมาทั้งครอบครัว พ่อ แม่ ลูก นอกจากนี้ ก็ยังมีประชาชนทั่วไปนำนกที่เลี้ยงมาร่วมฝึกบิน ซึ่งนอกจากที่นี่จะเป็นการรวมกลุ่มของคนรักนก ฝึกนกบิน ที่จะช่วยสร้างให้เกิดมิตรภาพ ความรัก ความสามัคคี ให้กับผู้เลี้ยงนกที่มีทั้งชาวไทยมุสลิม ชาวไทยพุทธ แล้ว ยังเป็นที่ที่ช่วยสร้างสีสันดึงดูดให้บรรดาเด็กๆ และประชาชนได้มาร่วมชมความสวยงามของนกแก้ว ทั้งพันธุ์ใหญ่ และพันธุ์เล็กที่สามารถจับต้องได้ เล่นได้ รวมทั้งถ่ายรูปเซลฟี่ได้ ฟรี โดยไม่ต้องไปหาดูที่สวนสัตว์ 
นกแต่ละตัวก็จะมีความเชื่อง จะบินไป บินมา และไปเกาะที่ศีรษะ แขน ของผู้ที่อยู่รอบๆ อย่างสนุกสนาน ขณะที่เด็กๆ หรือผู้ใหญ่บางคนก็ยังกล้าๆ กลัวๆ ไม่กล้าจับต้องก็มี ส่วนบางคนก็จะชื่นชอบและสนุกสนานไปกับการได้เล่นกับนก

นายหรรษา รักษาสอน และนายวรภัทร์ จันทร์ชุม สมาชิกกลุ่มนกบินอิสระ จังหวัดยะลา บอกว่า การมารวมกลุ่มของคนรักนกที่นี่ จะมีทั้งกลุ่มนกบินอิสระและผู้ที่เพิ่งเริ่มเลี้ยงนก เมื่อเกิดการรวมกลุ่ม ก็จะสร้างมิตรภาพต่อกันและกันได้ รวมทั้งได้ให้คนอื่นมาร่วมชมนกที่หายาก เพราะนกแก้วซันคอนัวร์-มาคอว์ จะต้องไปดูที่สวนสัตว์ แต่ทางกลุ่มนกบินอิสระก็สามารถตั้งเป็นกลุ่มมาเป็นเวลาเกือบ 6 ปี และสามารถมารวมตัวกันได้ เพื่อให้เด็กๆ ได้มาศึกษาเรียนรู้เกี่ยวกับนกแก้ว โดยทางกลุ่มก็จะตระเวนไปโชว์ตามสถานที่ต่างๆ นำนกไปรวมกันฝึกบิน รวมทั้งก็จะให้คำแนะนำในการเลี้ยง ช่วยเหลือในการบินให้กับผู้ที่สนใจการเลี้ยงนกด้วย